Gary Gideon

Gary Joseph Gideon (lahir 1960) merupakan seorang penyanyi dan pemain dram bebas yang terkenal bukan sahaja di Malaysia, tetapi juga dalam arena muzik peringkat Asia Pasifik.

Penampilan beliau sebagai antara peserta peringkat akhir pertandingan nyanyian berprestij Bintang RTM 1974 mula menarik perhatian para peminat seni tanah air kerana kelunakan suara nyanyian beliau, serta paras rupa yang kacak walaupun beliau masih berusia 13 tahun pada ketika itu, menyebabkan beliau pernah mendapat jolokan Donny Osmond Malaysia. Walau bagaimanapun, Gideon lebih berminat untuk menjadi seorang pemain dram yang berjaya dan penyertaan beliau dalam Bintang RTM 1974 hanyalah disebabkan galakan keluarga beliau.

Gideon memulakan langkah menjadi pemain dram profesional ketika berusia 17 tahun, serta mula melibatkan diri dalam rakaman lagu dan album sejak tahun 1985. Beliau masih aktif dalam arena seni tanah air sehingga kini.